РЕШЕНИЕ НА КОМИСИЯТА
от 22 ноември 2010 година
относно признаването на Шри Ланка по отношение на образованието, обучението и освидетелстването на морските лица за признаване на свидетелствата за правоспособност
(нотифицирано под номер C(2010) 7963)
(текст от значение за ЕИП)
(2010/704/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3 от нея,
като взе предвид писмото от кипърските власти от 13 май 2005 г., с което се отправя искане за признаване на Шри Ланка с цел признаване на издадените от тази държава свидетелства за правоспособност,
като има предвид, че:
(1)
Държавите-членки може да вземат решение да потвърдят свидетелствата за правоспособност на морските лица, издадени от трети държави, при условие че съответната трета държава е призната от Комисията като държава, която гарантира спазване на изискванията на Международната конвенция за вахтената служба и нормите за подготовка и освидетелстване на моряците от 1978 г., с изменения (конвенция STCW) (2).
(2)
Въз основа на искането на кипърските власти Комисията оцени системите на образование, обучение и освидетелстване на морските лица в Шри Ланка, за да се увери, че тази държава гарантира спазването на изискванията на конвенцията STCW и че са взети подходящи мерки за предотвратяване на измами във връзка със свидетелствата. Оценката се основаваше на резултатите от информационна инспекция, проведена от експерти на Европейската агенция по морска безопасност през ноември 2006 г.
(3)
В случаите, в които са установени пропуски по време на оценката на съответствието с конвенцията STCW, властите на Шри Ланка предоставиха на Комисията изискваната информация и доказателствен материал, че са взети подходящи и достатъчни корективни мерки за решаване на повечето от тези проблеми.
(4)
Някои оставащи все още недостатъци, които се отнасят до малък брой аспекти на националните процедури във връзка с образованието, обучението и освидетелстването на морските лица, са например липсата на конкретни правни разпоредби относно квалификацията на инструктори и използването на тренажори, както и липсата на модели и тестове за упражнения на тренажора в една от проверените институции за образование и обучение на моряците. Поради това властите на Шри Ланка са приканени да осъществят допълнителни корективни мерки по тези въпроси. Тези недостатъци обаче не поставят под въпрос, че като цяло системите в Шри Ланка на образование, обучение и освидетелстване на морските лица съответстват на конвенцията STCW.
(5)
Резултатът от оценката на съответствието и оценката на предоставената от властите на Шри Ланка информация показват, че Шри Ланка изпълнява съответните изисквания на конвенцията STCW. Освен това Шри Ланка е взела подходящи мерки за предотвратяване на измами във връзка със свидетелствата, поради което тази държава следва да бъде призната от Съюза.
(6)
Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
ПРИЕ НАСТОЯЩОТО РЕШЕНИЕ:
Член 1
Шри Ланка се признава по отношение на образованието, обучението и освидетелстването на морските лица с цел признаване на свидетелствата за правоспособност, издадени от тази държава.
Член 2
Адресати на настоящото решение са държавите-членки.
Съставено в Брюксел на 22 ноември 2010 година.